Karl Habsburg

Karl Habsburg alebo Karol Habsburský (nemecký krátky tvar: Karl Habsburg-Lothringen alebo Karl Habsburg alebo [tvar zákonom zakázaný v Rakúsku:] Karl von Habsburg, dlhý tvar: Karl Thomas Robert Maria Franziskus Georg Bahnam Habsburg-Lothringen; panovníckym menom známy ako arcivojvoda Karol Rakúsky, * 11. január 1961, Starnberg, Nemecko) je príslušník bývalej vládnucej habsbursko-lotrinskej dynastie, bývalý rakúsky politik za Ľudovú stranu Rakúska (Österreichische Volkspartei / ÖVP) a od roku 1984 tiež agronóm a lesník.

Biografia 
Narodil sa ako prvorodený syn bývalého rakúskeho, českého a uhorského korunného princa Otta a Reginy Sasko-Meiningenskej a ako vnuk posledného rakúskeho cisára, uhorského a českého kráľa Karola I. Bol pokrstený ako arcivojvoda Karol Rakúsky. Karl dokončil základnú školu v Pöckingu a potom jazykovú strednú školu v Tutzingu oboch verejných školách. V roku 1982 začal študovať právo na Salzburskej univerzite. V akademickom roku 1984/85 ukončil rok zahraničného štúdia na Michiganskej štátnej univerzite, kde študoval právnu filozofiu. Od roku 1986 je predsedom Paneurópskeho hnutia Rakúska. Okrem toho je zakladateľom a predsedom Paneurópskeho spolku Alpen-Adria. Je tiež najvyšším predstaviteľom Akademického krajinského spolku rakúskych katolíkov (KÖL) a ďalších organizácii. Popri svojej činnosti ako blízky spolupracovník salzburského krajského predsedu Haslauera bol v rokoch 1996 až 1999, po veľmi úspešnej predvolebnej kampani, poslancom Európskeho parlamentu za Rakúskou ľudovou stranu (ÖVP), kde sa zasadil najmä za práva menšín. Jeho politická kariéra skončila v súvislosti s tzv. „Darcovským World Vision škandálom“. Jednalo sa o prevod darovaných prostriedkov z World Vision na Paneurópske hnutie, vtedajším generálnym tajomníkom rakúskej pobočky Paneurópskej únie, Wolfgangom Kronesom. Ten bol následne odsúdený. Karl bol v tejto súvislosti obvinený niektorými novinármi z nedostatočného dohľadu nad svojím generálnym tajomníkom. Príjmy má ako mediálny podnikateľ v Holandsku, na Ukrajine, v Bulharsku a Rakúsku. Od roku 2002 je generálnym riaditeľom Organizácie nezastúpených štátov a národov (UNPO). Karl von Habsburg je od 1. januára 2007 súčasná Hlava Habsbursko-lotrinského rodu (pretendent trónu).

Súkromný život 
Od roku 1981 žil v Salzburgu a v 90. rokoch 20. storočia sa presťahoval do mestečka Anif v Rakúsku v spolkovej krajine Salzbursko, v okrese Salzburg-okolie, kde žije 4 013 obyvateľov (31. 3. 2009). Býva vo vile „Casa Austria“ (predtým Villa Swoboda). Dňa 31. januára 1993 sa v Mariazelli oženil s Francescou Thyssen-Bornemiszovou (* 7. júna 1958 Lausanne), dcérou Hansa Heinricha Thyssen-Bornemisza de Kászon, s ktorou majú tri deti:
 Eleonóru Jelenu (* 28. februára 1994 Salzburg)
 Ferdinanda Zvonimíra (* 21. júna 1997 Salzburg), dedič Habsbursko-lotrinskej dynastie a úspešný rakúsky automobilový pretekár.
 Glóriu Máriu (* 15. októbra 1999 Salzburg), ktorej krstnou mamou je Gloria, princezná Thurn-Taxis.
V roku 2013 bol Karol so svojimi dcérami hosťom pravidelnej akcie s názvom „Audiencia u cisára Karola I.“ ktorá sa každoročne organizuje na zámku v Brandýse nad Labem.

Na Slovensku 
V máji 2012 odovzdal v Bratislave ocenenia dvom novinárom z periodík, vychádzajúcich v jazykoch národnostných menšín.

V októbri 2013 sa v Bratislave zúčastnil otvorenia výstavy Od Jastrabieho hradu po zjednotenú Európu (Habsburských 1000 rokov v hlavnom prúde) na Paneurópskej vysokej škole.

V septembri 2022 sa v bratislavskom Starom Meste zúčastnil slávnostného otvorenia Aleje Márie Terézie pred budovou Základnej školy Matky Alexie na Palackého ulici. Zástupcovia zriaďovateľa ZŠ Matky Alexie iniciovali petíciu za premenovanie Palackého ulice 1 na Námestie Márie Terézie, čomu však mestské zastupiteľstvo nevyhovelo. Starostka Starého Mesta Zuzana Aufrichtová sa následne rozhodla petícii čiastočne vyhovieť pomenovaním časti verejného priestoru po Márii Terézii. Namiesto Námestia Márie Terézie tak v lokalite vznikla Alej Márie Terézie.

Tituly 
Vo svojej vlasti nemá uznaný žiadny platný šľachtický či panovnícky titul, pretože tie boli v Rakúsku zrušené tzv. Habsburským zákonom, a tak tu môže užívať iba svoje občianske meno Karl Habsburg, alebo Karl Habsburg-Lothringen. Z titulu Hlavy Habsbursko-lotrinskej dynastie je Karl veľmajstrom viacerých, pôvodne Rakúsko-Uhorských radov, ktoré sa po zrušení monarchie (1918) stali dynastickými. V roku 2011 ho pápež Benedikt XVI. Vo verejných vyhláseniach opakovane oslovil ako „Vaša Kráľovská Výsosť, arcivojvoda Karol Rakúsky“. Takisto viedenským arcibiskupom, kardinálom Christophom Schönbornom a pápežským nunciom v Rakúsku je tiež nazývaný arcivojvodom. Zo strany monarchistov je označovaný ako „Karl II. Rakúsky“, „Károly V. Uhorský“, alebo „Karel IV. Český“.

Oslovenie 
Karl má nárok na oslovenie a titul: „Jeho Cisárska a Kráľovská Výsosť, arcivojvoda Karl Rakúsky“.

Vyznamenania

Habsbursko-lotrinské dynastické rady a rytierske rády 
  Rád Zlatého rúna, veľmajster, člen od roku 1961.
  Vojenský rad Márie Terézie, titulárny veľmajster, rad nebol dlhšiu dobu udelený. Oficiálne zanikol v roku 1918, bol udeľovaný až do roku 1931. Posledný nositeľ radu Gottfried Banfield zomrel v roku 1986.
  Kráľovský uhorský rad sv. Štefana, titulárny veľmajster, rad nebol dlhšiu dobu udelený.
  Cisársky kráľovský rad Leopoldov, titulárny veľmajster, rad nebol dlhšiu dobu udelený.
  Rad železnej koruny, titulárny veľmajster, rad nebol dlhšiu dobu udelený.
  Rad Františka Jozefa, titulárny veľmajster, rad nebol dlhšiu dobu udelený.
  Rád sv. Juraja, veľmajster. Rád pôvodne založil uhorský kráľ Karol I. Róbert z Anjou. Mal chrániť kráľovstvo proti pohanom a ochraňovať katolícku vieru. Rád oživili v r. 1926. Tento rád využíva Hlava Habsbursko-lotrinskej dynastie na oceňovanie osobností kultúrneho, spoločenského a politického života. Na rozdiel od vysoko prestížneho Rádu zlatého rúna, striktne určeného pre najvyššiu šľachtu a panovnícke rody, je Rád sv. Juraja určený širšej verejnosti. Medzi členmi tohto rádu sú tiež Slováci: Ján Čarnogurský a Oliver Andrássy. Rád je aktívny v Taliansku, Chorvátsku, Slovinsku, Srbsku, Maďarsku v Spojenom Kráľovstve a na Bahamách (Komturstvo v Nassau).
  Rytiersky rád svätého Sebastiána v Európe, veľmajster. Nový rytiersky rád, ktorý má podobný účel ako Rád sv. Juraja. Rád založil v roku 1985 Otto von Habsburg. Podľa medzinárodného práva je zakladanie nových dynastických rytierskych rádov pretendentmi trónov či Hlavami nevládnucich kráľovských rodov sporné. Obnova zaniknutých rádov a radov je však možná.

Ostatné dynastické a štátne vyznamenania 
  Dynastia Bourbon-Oboch Sicílií (bývalé Kráľovstvo oboch Sicílií) Rád konštantiniánských rytierov sv. Juraja.
  Rád nemeckých rytierov, Čestný rytier od roku 1992.
  Maltézsky rád Justičný veľkokríž („po práve“).
  Rad kráľovskej domácnosti, veľkokríž – špeciálna trieda.,  Korunovačná medaila kráľa Tupoua VI.

Referencie

Iné projekty

Externé odkazy 
 Oficiálna stránka
 Karl von Habsburg: Obávam sa, že Putin použije taktické jadrové zbrane, rozhovor v denníku Postoj (2022)
 Rád sv. Juraja

Rakúske osobnosti
Habsbursko-lotrinská dynastia
Nositelia Rádu zlatého rúna
Poslanci Európskeho parlamentu (1994 – 1999)
Poslanci Európskeho parlamentu z Rakúska
Maltézski rytieri
Arcivojvodovia
Následníci trónu
Politici ÖVP
Pretendenti